Вълшебният грозд
Настъпи златно пладне
и твоят чар огрея
в дълбоката молитва
на моята мечта,
и твоят чар изпълни
плътта на грешна фея
и девствения поглед
на нова красота!

Последно откровение
крила над мен разпери
и брачната покривка
на свойта плът раздра,
заронената прелест
по плаха гръд трепери,
свенливо се разлива
по пламнали бедра!

Настъпи златно пладне
и твоят чар огрея,
ликуваща земята
поднася своя дар:
вълшебен грозд невидим
над устните ни зрее,
благоухае пламнал
свещенният нектар!

Стихотворения на Теодор Траянов